ФщIэн папщIэ
УФ-м и Пенсэ фондым страховой пенсэхэр зрат пенсионерхэу 2015 гъэм фокIадэм и 30-м лэжьэн щызыгъэтахэм чэнджэщ ярет мазаем и индексацэр хыхьэу страховой пенсэр къаIэрыхьэн папщIэ лъэIу тхылъ ятхыну.
Пенсионер лажьэхэм страховой пенсэр
къаIэрыхьэнущ индексацэр хэмыхьэу
— Пенсэм теухуа хабзэм игъуэта зэхъуэкIыныгъэхэм къыхэкIыу 2016 гъэм лажьэ пенсионерхэм страховой пенсэмрэ хуагъэувауэ иратымрэ яIэрыхьэнущ индексацэхэр хэмыту, — къет УФ-м и Пенсэ фондым и къудамэу КъБР-м щыIэм.
Мазаем зи страховой пенсэхэм хэхъуэнур 2015 гъэм фокIадэм и 30-м и пэ къихуэу лэжьэн щызыгъэта пенсионерхэрщ.
Пенсионерыр езым и щхьэкIэ лэжьыгъэкIэ зыкъызэзыгъэпэщыжахэм (хьэрычэтыщIэ, нотариус, уэчыл, н.) хиубыдэмэ, ари лажьэу къалъытэнущ, 2015 гъэм дыгъэгъазэм и 31-м ехъулIэу ПФР-м и учетым щытамэ.
Мазихым къриубыдэу
Пенсионерым къызэднэкIа илъэсым и еплIанэ мазищымрэ дызыхыхьа гъэм и япэ мазищымрэ (2015 гъэм жэпуэгъуэм и 1-м щыщIэдзауэ 2016 гъэм гъатхэпэм и 31-м пщIондэ) къриубыдэу лэжьэн щигъэтамэ, Пенсэ фондым хъыбар яригъэщIэн хуейщ икIи абы и лъэIум хэплъэнурэ къыкIэлъыкIуэ мазэм щыщIэдзауэ страховой пенсэр индексацэр щIыгъуу къыIэрыхьэнущ.
Пенсионерыр аргуэру лэжьапIэ увыжми, абы и страховой пенсэм хэщIыжынукъым.
Зыхуэфащэ дэфтэрхэр щIыгъуу лъэIу тхылъыр (езым ихьми, зыгуэрым иригъэхьми, пощткIэ иутIыпщми) цIыхум ит хъунущ 2016 гъэм накъыгъэм и 30 пщIондэ. ЛъэIу тхылъым и бланкыр, ар зэрыбгъэхьэзырыну хабзэр ПФР-м и сайтым и «Жизненные ситуации» Iыхьэм къыщывгъуэтынущ.
Хэт зыхущIагъунур?
Пенсионер мылажьэхэм я страховой пенсэхэм мазаем проценти 4 хущIагъунущ. Апхуэдэуи мазэ къэс ират ахъшэм проценти 6,4-кIэ хэхъуэнущ, пенсионерыр лажьэ-мылажьэм емылъытауэ.
2015 гъэм лэжьа пенсионерхэм мы гъэм и шыщхьэуIум я страховой пенсэхэм хущIагъунущ 2015 гъэм хуагъэува пенсэ баллхэм ятещIыхьауэ (ахъшэкIэ къапщтэмэ, пенсэ баллищым щхьэдэмыхыу).
Уэрдокъуэ Женя.
